Diari Oficial de la Generalitat Valenciana


Sumari del DOGV 4425, del 24-01-2003 (2003/223)

RESOLUCIÓ de 16 de desembre de 2002, de la secretària general de la Conselleria de Justícia i Administracions Públiques, per la qual resol inscriure els nous Estatuts del Col·legi Oficial de Diplomats en Treball Social i Assistents Socials d'Alacant.
----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4425

Data del DOGV
:   24-01-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/223


Data del document
:   16-12-2002

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * Alacant
    * col·legi professional
    * reglament intern
    * legislació
    * treballador social

RESOLUCIÓ de 16 de desembre de 2002, de la secretària general de la Conselleria de Justícia i Administracions Públiques, per la qual resol inscriure els nous Estatuts del Col·legi Oficial de Diplomats en Treball Social i Assistents Socials d'Alacant. [2003/223]
  
Vist l'expedient de modificació estatutària instruït a instància de la senyora Mª Dolores Soler Aznar, en nom i representació, i com a presidenta del Col·legi Oficial de Diplomats en Treball Social i Assistents Socials d'Alacant, inscrit amb el número 75 de la Secció Primera del Registre de Col·legis Professionals i de Consells Valencians de Col·legis Professionals de la Comunitat Valenciana, en què sol·licita la inscripció i registre dels nous Estatuts en el mencionat Registre, en base als següents fets:
  
Primer
  
Que la senyora M.ª Dolores Soler Aznar, en nom i representació, i com a presidenta del Col·legi Oficial de Diplomats en Treball Social i Assistents Socials d'Alacant va presentar el certificat de l'acord d'aprovació dels nous Estatuts de dit Col·legi per a la seua inscripció al Registre de Col·legis Professionals i de Consells Valencians de Col·legis Professionals, en compliment d'allò que ha sigut previst per l'article 11.1 de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
Segon
  
Que, segons el certificat presentat, lliurat el 26 d'abril de 2002, pel senyor Víctor M. Giménez Bertomeu, secretari del Col·legi Oficial de Diplomats en Treball Social i Assistents Socials d'Alacant, l'Assemblea General Extraordinària de Col·legiats, en reunió celebrada el 15 de març de 2002, va acordar aprovar els nous Estatuts del Col·legi.
  
Tercer
  
Que el Servici d'Entitats Jurídiques va sol·licitar informe a l'Àrea Jurídica de la Conselleria de Justícia i Administracions Públiques, que el va evacuar el 25 de juny de 2002, amb la indicació que havien d'esmenar-se algunes deficiències en el text dels Estatuts.
  
Quart
  
Que les deficiències indicades van ser degudament notificades a les persones interessades i esmenades.
  
Cinqué
  
Que el nou text dels Estatuts queda incorporat íntegrament a la present Resolució, i es dóna ací per reproduït.
  
Fonaments de dret
  
Primer
  
Que els Estatuts contenen totes les determinacions exigides en l'article 10 de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
Segon
  
Que dits Estatuts han sigut aprovats amb els requisits i les formalitats previstos en dit article i en els mateixos Estatuts del Col·legi.
  
Tercer
  
Que l'expedient ha sigut tramitat pel Servici d'Entitats Jurídiques, adscrit a la Secretaria General de la Conselleria de Justícia i Administracions Públiques, competent per així disposar-ho l'article 6.1 de la Llei 6/1997, de 4 de desembre, en relació amb el Decret 7/2002, de 25 de juliol, del President de la Generalitat Valenciana, pel qual s'assignen a la Presidència de la Generalitat Valenciana i a les conselleries determinades competències, i el Decret 91/1999, de 30 de juliol, del Govern Valencià, d'aprovació del Reglament Orgànic i Funcional de la Conselleria de Justícia i Administracions Públiques, modificat pel Decret 112/2000, de 18 de juliol, del Govern Valencià.
  
Vistos l'article 36 de la Constitució i l'article 31.22 de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les modificacions posteriors, en els preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 8 de gener, pel qual s'aprova el Reglament de Desenvolupament de l'esmentada Llei 6/1997, i les altres disposicions complementàries, resolc:
  
Inscriure en el Registre de Col·legis Professionals i Consells Valencians de Col·legis Professionals els nous Estatuts del Col·legi Oficial de Diplomats en Treball Social i Assistents Socials d'Alacant.
  
Contra esta resolució, que posa fi a la via administrativa, es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes comptat des de l'endemà al de la seua notificació, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà al de la seua notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.
  
València, 16 de desembre de 2002.- La secretària general: Carmen Galipienso Calatayud.
  
Estatuts del Col·legi Oficial de
  
Diplomats en Treball Social i Assistents Socials d'Alacant
  
TÍTOL I
  
Disposicions generals
  
Article 1. Naturalesa jurídica
  
El Col·legi Oficial de Diplomats en Treball Social i Assistents Socials d'Alacant és una corporació de dret públic de caràcter representatiu de la professió, emparat per la Llei i reconegut per l'Estat, amb personalitat jurídica pròpia i plena capacitat d'obrar per al compliment dels seus fins.
  
Article 2. Composició
  
El Col·legi Oficial de Diplomats en Treball Social i Assistents Socials d'Alacant integrarà en el seu respectiu àmbit territorial els que posseïsquen la titulació de Diplomats Universitaris en Treball Social i/o d'Assistents Socials, i serà obligatòria la incorporació al Col·legi per a l'exercici de la professió.
  
Article 3. Àmbit territorial
  
1. L'àmbit territorial de la seua actuació se circumscriu a la província d'Alacant. La seu del Col·legi Oficial radicarà al municipi d'Alacant.
  
2. La seu provisional s'establix al carrer General Elizaicin, núm. 9 entresòl. 03820-Alacant.
  
Article 4. Relacions amb l'administració
  
El Col·legi Oficial de Diplomats en Treball Social i Assistents Socials d'Alacant es relacionarà directament amb l'administració de la Comunitat Autònoma Valenciana, en el marc establit per la legislació corresponent a l'àmbit territorial de la Comunitat Valenciana.
  
Article 5. Normativa reguladora
  
Els col·legis de Diplomats en Treball Social i Assistents Socials seran regits pels presents Estatuts Particulars, pel seu Reglament de Règim Interior, pels Estatuts Generals del Consell General de Col·legis i pels Estatuts Generals dels Col·legis Oficials de Diplomats en Treball Social i Assistents Socials, així com pels acords dels seus òrgans de govern i pels adoptats al si del Consell General de Col·legis i, si és procedent, pels dels respectius consells autonòmics de col·legis, d'acord amb les respectives competències atribuïdes en les normes estatals i autonòmiques.
  
Article 6. Emblema oficial
  
L'emblema professional serà el descrit en l'Orde Ministerial de 25 d'octubre de 1966, circumdat per la inscripció «DIPLOMATS EN TREBALL SOCIAL I ASSISTENTS SOCIALS».
  
TÍTOL II
  
Fins i funcions dels col·legis oficials de diplomats
  
en treball social i assistents socials
  
Article 7. Fins del Col·legi Oficial
  
Són fins essencials del Col·legi Oficial de Diplomats en Treball Social i Assistents Socials d'Alacant:
  
a) L'ordenació de l'exercici de l'activitat professional;
  
b) La representació exclusiva de la professió en el seu àmbit territorial;
  
c) La vigilància de l'exercici professional i l'observança dels principis jurídics, ètics i deontològics i la formació permanent dels col·legiats;
  
d) La defensa dels interessos professionals d'estos.
  
Article 8. Funcions del Col·legi Oficial
  
Correspon al Col·legi Oficial de Diplomats en Treball Social i Assistents Socials d'Alacant l'exercici de les següents funcions:
  
a) Ostentar la representació que establisquen les lleis per al compliment dels seus fins.
  
b) Exercir aquelles funcions que les administracions públiques li encomanen i col·laborar amb estes mitjançant la realització d'estudis, emissió d'informes, elaboració d'estadístiques i altres activitats relacionades amb els seus fins que puguen ser-li sol·licitades o acorde formular per pròpia iniciativa, així com informar els projectes de Llei i disposicions de qualsevol altre rang que es referisquen a les condicions de l'exercici de la professió.
  
c) Promoure l'acció associada d'individus, grups i comunitats afectats per una problemàtica social, a fi d'aconseguir la seua participació activa per a transformar la seua situació.
  
d) Participar en els consells i organismes consultius de les administracions públiques del corresponent àmbit territorial en matèries de competència de la professió.
  
e) Col·laborar amb les universitats en l'elaboració dels plans d'estudi, sense perjuí del principi d'autonomia universitària, i, si és procedent, informar les normes d'organització dels centres docents corresponents a la professió, i mantenir contacte permanent amb estos, així com preparar la informació necessària per a facilitar l'accés a l'activitat professional dels nous professionals.
  
f) Ostentar en el seu àmbit territorial la representació i defensa de la professió davant de les administracions públiques, institucions públiques i privades, tribunals i particulars, amb legitimació per a ser part en tots els litigis que afecten els interessos professionals, i exercitar el dret de petició conforme a Llei, sense perjuí del que disposa la legislació sobre col·legis professionals.
  
g) Facilitar als tribunals, conforme a les lleis, la relació de col·legiats que pogueren ser requerits per a intervindre com a perits en els assumptes judicials, o designar-los per si mateixos, segons procedisca.
  
h) Regular i ordenar l'activitat professional dels col·legiats en l'àmbit de les seues competències, vetlar per l'ètica i dignitat professional i pel respecte a causa dels drets dels particulars, i exercir la facultat disciplinària en l'orde professional i col·legial.
  
i) Regular i organitzar activitats i servicis comuns d'interés per als col·legiats de caràcter cultural, assistencial i de previsió, i contribuir al seu sosteniment econòmic pels mitjans necessaris.
  
j) Procurar l'harmonia i col·laboració entre els col·legiats i impedir la competència deslleial entre estos.
  
k) Perseguir i denunciar l'intrusisme professional i la il·legalitat en l'exercici de la professió, en els termes establits per les lleis.
  
l) Intervindre per mitjà de conciliació o arbitratge en els assumptes que se susciten entre els col·legiats per motius professionals a petició d'estos.
  
m) Establir, en el seu àmbit, barems d'honoraris de caràcter merament orientatiu.
  
n) Encarregar-se del cobrament de les percepcions, remuneracions o honoraris professionals, quan el col·legiat ho sol·licite lliurement i expressament, en els casos en què el Col·legi tinga creats els servicis adequats.
  
nn) Informar en els procediments judicials o administratius en què es discutisquen honoraris professionals.
  
o) Visar, a petició d'estos, els treballs professionals dels col·legiats. El visat no comprendrà els honoraris ni les altres condicions contractuals la determinació dels quals es deixa al lliure acord de les parts.
  
p) Organitzar cursos o altres activitats per a la formació professional dels col·legiats.
  
q) Respectar i exigir als col·legiats l'observança de la legislació vigent i el compliment dels Estatuts professionals i, si és procedent, dels reglaments de Règim Interior del Col·legi, així com les normes i decisions que els òrgans col·legiats adopten en matèria de la seua competència.
  
r) Aprovar els seus pressuposts i regular i fixar les aportacions econòmiques dels col·legiats.
  
s) Verificar i, si és procedent, exigir el compliment del deure de col·legiació, en els termes establits per les lleis.
  
t) Exercir totes les funcions que puguen redundar en benefici dels interessos professionals dels col·legiats i de la professió en general.
  
TÍTOL III
  
De l'exercici de la professió i dels col·legiats
  
Capítol I
  
De l'exercici de la professió
  
Article 9. Requisits de l'exercici professional
  
Són requisits indispensables per a l'exercici de la professió:
  
a) Trobar-se en possessió del títol de Diplomat en Treball Social i/o d'Assistent Social.
  
b) Trobar-se incorporat al Col·legi on radique el domicili professional únic o principal de l'interessat, en els termes que disposa la Llei 2/1974, de 13 de febrer, i este requisit serà suficient perquè el mateix puga exercir la seua activitat en tot el territori de l'Estat, sempre que comunique, a través del Col·legi a què pertanga, als col·legis distints al de la seua adscripció, les actuacions que vaja a realitzar a les seues demarcacions, a fi de quedar subjecte, amb les condicions econòmiques que en cada supòsit puguen establir-se, a les competències d'ordenació, visat, control deontològic i potestat disciplinària.
  
c) No patir impediments físics o mentals que per la seua naturalesa o intensitat impossibiliten el compliment de les funcions pròpies del treball social. Dit impediment haurà de ser declarat mitjançant resolució judicial ferma d'incapacitat.
  
d) No trobar-se inhabilitat o suspés, en virtut de sentència ferma, per a l'exercici de la professió.
  
e) No trobar-se sota sanció disciplinària de suspensió de l'exercici professional o expulsió del corresponent col·legi de Diplomats en Treball Social i Assistents Socials.
  
Article 10. Adquisició de la condició de col·legiat
  
1. La incorporació al Col·legi de Diplomats en Treball Social i Assistents Socials d'Alacant exigirà, almenys, la concurrència dels següents requisits:
  
a) Ser major d'edat.
  
b) Presentar la corresponent sol·licitud dirigida al president de la Junta de Govern del Col·legi a què haurà d'acompanyar-se el títol professional o, si és procedent, certificat acadèmic acreditatiu d'acabament dels estudis corresponents i rebut acreditatiu d'haver satisfet els drets d'expedició del títol.
  
Els professionals el títol de Treballador Social dels quals haja sigut expedit per altres estats membres de la Unió Europea hauran d'acompanyar, a més del respectiu títol acadèmic, la corresponent resolució de reconeixement d'este per a l'exercici de la professió a Espanya. En els casos de títols expedits per països no membres de la Unió Europea, acompanyaran el corresponent títol de revalidació dels seus estudis amb els de Diplomat en Treball Social.
  
c) Així mateix, caldrà que la persona interessada satisfaça la quota d'inscripció que determine el Col·legi. En el cas que el sol·licitant ja haguera estat inscrit en un altre Col·legi de Diplomats en Treball Social i Assistents Socials, serà suficient que aporte certificat d'este últim, acreditatiu del període de col·legiació i del pagament de les quotes que li hagueren correspost en tal període.
  
2. L'adquisició de la condició de col·legiat es farà efectiva per mitjà de la corresponent resolució expressa del Col·legi, prèvia la constatació del compliment dels requisits previstos en l'apartat u d'este article.
  
La Junta de Govern resoldrà sobre la sol·licitud dins del termini màxim de trenta dies posteriors a la seua presentació, i haurà de comunicar per escrit al sol·licitant la resolució que adopte.
  
3. Contra esta resolució l'interessat podrà interposar recurs d'alçada o potestatiu de reposició en el termini d'un mes. La Junta de Govern resoldrà el recurs en un termini no superior a un mes.
  
Contra l'acord denegatori definitiu podrà l'interessat recórrer davant de la jurisdicció contenciosa administrativa.
  
Article 11. Pèrdua de la condició de col·legiat
  
La pèrdua de la condició de col·legiat es produirà en els següents supòsits:
  
a) Baixa voluntària de l'interessat per cessament o baixa en l'exercici de la professió, o per la seua incorporació a un altre Col·legi Oficial de Diplomats en Treball Social i Assistents Socials.
  
b) No satisfer durant el termini d'un any el pagament de les quotes col·legials, previ requeriment de pagament i audiència del col·legiat.
  
c) Ser condemnat per sentència ferma que comporte la inhabilitació de l'exercici professional, en tant no quede extingida la corresponent responsabilitat.
  
d) Ser subjecte de sanció disciplinària ferma d'expulsió del Col·legi.
  
e) Per mort.
  
Capítol II
  
Drets i obligacions dels col·legiats
  
Article 12. Drets dels col·legiats
  
Són drets dels col·legiats:
  
a) Exercir la professió amb plena llibertat, dins del marc jurídic, deontològic i estatutari.
  
b) Participar en la gestió corporativa i, per tant, exercir el dret de petició, el de vot i el d'accés als llocs i càrrecs directius, a través dels procediments i amb els requisits estatutàriament establits.
  
c) Demanar i obtindre del Col·legi l'assistència i protecció que puga necessitar per al correcte exercici professional, així com quan considere lesionats els seus drets professionals o col·legials.
  
d) Participar, dins del respecte als altres col·legiats, de l'ús i gaudi dels béns i servicis del Col·legi en les condicions estatutàriament establides.
  
e) Ser informat de l'actuació professional i social del Col·legi mitjançant butlletins, guies, anuaris i altres publicacions.
  
f) Beneficiar-se de les activitats i servicis comuns d'interés per als col·legiats de caràcter professional, formatiu, cultural, assistencial i de prevenció.
  
g) Exigir del Col·legi el visat dels treballs professionals.
  
h) Guardar el secret professional, sense perjuí de les comunicacions interprofessionals dirigides al correcte tractament dels casos.
  
i) Qualssevol altres drets que els siguen reconeguts en els Estatuts del Col·legi.
  
Article 13. Deures dels col·legiats
  
Són deures dels col·legiats:
  
a) Exercir la professió d'acord amb l'ètica professional.
  
b) Ajustar la seua actuació professional a les exigències legals i estatutàries de l'organització col·legial i sotmetre's als acords adoptats pels diferents òrgans col·legials.
  
c) Comparéixer davant dels òrgans col·legials quan siguen requerits per a això.
  
d) Satisfer les quotes i la resta de càrregues fiscals corporatives, ordinàries o extraordinàries, d'acord amb el que establixen els Estatuts particulars del Col·legi.
  
e) Notificar al Col·legi qualsevol acte d'intrusisme professional o exercici il·legal de la professió que tingueren coneixement.
  
f) Portar amb la màxima lleialtat les relacions amb el Col·legi i amb els altres col·legiats.
  
g) Guardar el secret professional, sense perjuí de les comunicacions interprofessionals encaminades al correcte tractament dels casos.
  
h) Cooperar amb la Junta de Govern i facilitar informació en els assumptes d'interés professional que se'ls sol·licite, així com en aquells altres que els col·legiats consideren oportú.
  
i) Comunicar al Col·legi els canvis de residència o domicili professional.
  
j) Qualssevol altres deures que deriven dels Estatuts del Col·legi o de les prescripcions jurídiques, ètiques o deontològiques vigents en cada moment.
  
TÍTOL IV
  
Dels òrgans de govern del col·legi
  
Article 14. Òrgans de govern
  
Són òrgans de govern del Col·legi Oficial de Diplomats en Treball Social i Assistents Socials d'Alacant l'Assemblea General i la Junta de Govern.
  
Capítol I
  
Assemblea general
  
Article 15. Composició i naturalesa
  
L'Assemblea General, composta pel president i la resta de membres de la Junta de Govern del Col·legi i per tots els col·legiats presents i legalment representats, és el suprem òrgan del Col·legi. Els seus acords i resolucions vàlidament adoptats obliguen tots els col·legiats, inclosos els que voten en contra d'estos, s'abstinguen o es troben absents.
  
Article 16. Funcionament
  
1. Les assemblees generals, podran ser ordinàries i extraordinàries.
  
2. Necessàriament se celebraran dues assemblees ordinàries, la primera dins del primer trimestre de l'any, per a l'aprovació de comptes de l'exercici anterior, i la segona dins de l'últim trimestre, en què s'aprovarà el pressupost del següent exercici.
  
Seran convocades per la Junta de Govern amb quinze dies d'antelació, mitjançant comunicació directa als col·legiats, amb expressió de l'orde del dia.
  
3. L'Assemblea General Extraordinària tindrà lloc quan ho acorde la Junta de Govern o quan ho sol·licite com a mínim un terç del total de col·legiats. La petició s'efectuarà mitjançant escrit en què consten els assumptes a tractar.
  
Serà convocada amb una antelació mínima de deu dies, segons la urgència dels temes a tractar, fixats en l'orde del dia.
  
4. Tots els col·legiats tenen el dret d'assistir amb veu i vot a les assemblees generals que se celebren, i s'admetrà la representació i el vot per delegació, per mitjà d'autorització escrita i per a cada Assemblea, i haurà necessàriament de recaure dita delegació en un altre col·legiat.
  
Només seran vàlides les representacions entregades al secretari abans de donar començament l'Assemblea.
  
Article 17. Constitució i presa d'acords
  
1. L'Assemblea General quedarà vàlidament constituïda en primera convocatòria amb l'assistència de la meitat més un dels membres que la integren, presents o legalment representats. En segona convocatòria, qualsevol que siga el nombre de col·legiats presents o legalment representats, excepte en aquells casos en què siga exigible un quòrum especial.
  
2. Els acords seran adoptats per majoria simple, i dirimirà els empats el vot de qualitat del president o de qui legalment el substituïsca.
  
Les votacions seran secretes quan així ho sol·licite a l'Assemblea algun dels col·legiats i siga aprovat per majoria simple.
  
Els acords que tracten sobre fusió, absorció o segregació del Col·legi hauran de ser adoptats per majoria qualificada.
  
3. De cada sessió s'estendrà acta en què es faran constar les circumstàncies de lloc, assistència, assumptes tractats i intervencions, així com acords adoptats, i haurà de ser firmada pel secretari amb el vistiplau del president.
  
Article 18. Funcions de l'Assemblea General
  
1. Correspon a l'Assemblea General Ordinària l'exercici de les següents funcions:
  
a) Aprovar els pressuposts per al següent exercici i el compte d'ingressos i despeses de l'exercici anterior.
  
b) Aprovar la memòria de gestió anual de la Junta de Govern.
  
c) Decidir sobre totes aquelles qüestions de la vida col·legial que li siguen normativament o estatutàriament atribuïdes.
  
2. Correspon a l'Assemblea General Extraordinària l'exercici de les següents funcions:
  
a) Aprovar els Estatuts Particulars del Col·legi, els Reglaments de Règim Interior i les normes rectores d'organització i funcionament del Col·legi, així com les seues respectives modificacions.
  
b) Determinar les quotes i aportacions econòmiques que els col·legiats han de satisfer al Col·legi, així com les seues respectives modificacions. S'inclou ací la determinació del percentatge que, sobre els seus honoraris, corresponga meritar als col·legiats respecte d'aquells treballs professionals que siguen objecte de supervisió o visat pel Col·legi.
  
c) Exigir responsabilitat del president i de la resta de membres de la Junta de Govern, i promoure, si és procedent, moció de censura.
  
d) Decidir sobre totes aquelles qüestions de la vida col·legial que li siguen normativament o estatutàriament atribuïdes.
  
e) Acordar la fusió, absorció i, si és procedent, dissolució del Col·legi i en tal supòsit, la destinació a donar als seus béns, per a elevar la corresponent proposta a la Comunitat Autònoma.
  
Capítol II
  
Junta de govern
  
Article 19. Naturalesa i composició
  
1. La Junta de Govern és l'òrgan col·legial representatiu i executiu a què correspon el govern i administració del Col·legi, amb subjecció a la legalitat vigent i als Estatuts col·legials.
  
2. La Junta de Govern estarà composta per nou membres: el president del Col·legi, el vicepresident, el secretari, el tresorer i cinc vocals.
  
3. No podran formar part de la Junta de Govern els col·legiats que es troben condemnats per sentència ferma que comporte la inhabilitació o suspensió per a exercir càrrecs públics i els que hagen sigut objecte de sanció disciplinària greu o molt greu en qualsevol Col·legi, en tant no quede extingida la corresponent responsabilitat.
  
Article 20. Funcionament i presa d'acords
  
1. La Junta de Govern es reunirà en sessió ordinària almenys una vegada al mes i amb caràcter extraordinari quan les circumstàncies així ho aconsellen o quan siga sol·licitat per un terç dels seus membres.
  
2. Serà obligatòria l'assistència de tots els membres de la Junta de Govern a les sessions, i s'entendrà com a renúncia al càrrec l'absència no justificada a tres consecutives.
  
3. Els acords seran adoptats per majoria simple, i dirimirà els empats el vot de qualitat del president o de qui legalment el substituïsca. Perquè tinguen validesa serà indispensable la presència, almenys, de la meitat més un dels seus membres.
  
Article 21. Funcions de la Junta de Govern
  
Correspon a la Junta de Govern l'exercici de les següents funcions:
  
a) Vetlar pel compliment i execució dels acords adoptats per l'Assemblea General, així com promoure les iniciatives que li siguen encomanades per dita Assemblea.
  
b) Resoldre sobre les peticions d'incorporació al Col·legi de nous professionals, i admetre o denegar la seua col·legiació.
  
c) Administrar els béns del Col·legi i disposar dels seus recursos per a l'adequat funcionament.
  
d) Confeccionar, per a la seua aprovació per l'Assemblea General, la memòria anual d'activitats, la memòria econòmica i els pressuposts del Col·legi i rendir comptes davant d'aquella.
  
e) Exercir la potestat disciplinària sobre els col·legiats.
  
f) Dirimir els conflictes que puguen suscitar-se entre els col·legiats en l'exercici de la professió.
  
g) Fixar la data de celebració de l'Assemblea General i l'orde del dia de les seues sessions.
  
h) Elaborar i proposar el projecte de Reglament de Règim Interior i les seues modificacions per a la posterior aprovació per l'Assemblea General i proposar a esta la modificació dels Estatuts.
  
i) Informar els col·legiats amb promptitud sobre tots els temes d'interés general i donar resposta a les consultes que aquells plantegen.
  
j) La interpretació dels presents Estatuts, en els casos en què calga.
  
k) Aquelles altres que es deriven dels presents Estatuts.
  
Article 22. President del Col·legi
  
Corresponen al president les següents funcions:
  
a) Representar el Col·legi en les relacions amb els poders públics, entitats i corporacions de qualsevol tipus, així com amb les persones físiques i jurídiques.
  
b) Assistir com a representant del Col·legi a les assemblees del Consell General.
  
c) Ostentar la presidència de la Junta de Govern i de l'Assemblea General i firmar les actes esteses després de les reunions de dits òrgans.
  
d) Autoritzar els informes i sol·licituds oficials del Col·legi que es dirigisquen a autoritats i corporacions.
  
e) Convocar les reunions de la Junta de Govern i de l'Assemblea General i dirimir els empats que es produïsquen al si de la Junta de Govern mitjançant el vot de qualitat.
  
f) Atorgar poders, amb capacitat, així mateix, per a absoldre posicions en juí.
  
g) Autoritzar l'obertura de comptes corrents bancaris, el moviment de fons i la constitució i cancel·lació de tota classe de depòsits i hipoteques.
  
h) Vetlar per la correcta conducta professional dels col·legiats i pel decor del Col·legi.
  
Article 23. Vicepresident del Col·legi
  
Correspon al vicepresident l'exercici de totes aquelles funcions que el siguen delegades pel president, i assumir les atribuïdes a este en els casos d'absència, malaltia o vacant.
  
Article 24. Secretari del Col·legi
  
Corresponen al secretari les següents funcions:
  
a) Portar els llibres necessaris per al millor i més ordenat servici del Col·legi.
  
b) Redactar i firmar les actes que necessàriament han d'estendre's després de les reunions de l'Assemblea General i de la Junta de Govern.
  
c) Rebre totes les sol·licituds i comunicacions que es dirigisquen al Col·legi i donar-ne compte al president i a la Junta de Govern
  
d) Redactar la memòria de la gestió anual.
  
e) Dirigir els servicis administratius d'acord amb els Estatuts col·legials.
  
Article 25. Tresorer del Col·legi
  
Corresponen al tresorer les següents funcions:
  
a) Recaptar i custodiar els fons del Col·legi.
  
b) Portar la comptabilitat del Col·legi i l'inventari dels béns d'este.
  
c) Formular el compte general de tresoreria i preparar el projecte de pressuposts anuals.
  
d) Realitzar arqueigs i balanç de situació anuals i quan siga requerit per a això.
  
Article 26. Vocals de la Junta de Govern
  
1. Correspon als vocals col·laborar en les funcions de la Junta de Govern, i assistir a les seues reunions i deliberacions. Els vocals formaran part i ostentaran la presidència de les comissions o vocalies per a les quals siguen designats per la Junta de Govern.
  
2. Així mateix, podran substituir el vicepresident, secretari i tresorer en els casos d'absència, malaltia o vacant, previ acord de la Junta de Govern.
  
Article 27. Les comissions de treball
  
1. Per tal d'integrar la major part dels col·legiats en les activitats del Col·legi, es crearan una sèrie de comissions per àrees específiques de treball.
  
Estes comissions seran obertes i qualsevol col·legiat podrà adscriure's a estes. Estaran coordinades per un membre de la Junta de Govern. El seu nombre, composició i competències estarà determinat en cada moment per les necessitats o objectes susceptibles d'estudi o resolució.
  
Quan durant tres sessions consecutives no s'arribe al quòrum de la meitat més un dels seus membres, la Comissió es considerarà dissolta, almenys temporalment, i les seues competències passaran a la Junta de Govern.
  
2. Podran proposar la creació de comissions de treball:
  
1. La Junta de Govern.
  
2. Qualsevol membre del Col·legi, recolzat per un nombre no inferior a sis col·legiats, que ho haurà de sol·licitar per escrit a la Junta de Govern. En cas de negativa d'esta, podrà proposar-ho a l'Assemblea General.
  
3. Són funcions d'estes comissions:
  
a) Assessorar la Junta de Govern quan esta ho sol·licite.
  
b) Desenvolupar plans de treball professionals.
  
c) Proposar iniciatives a la Junta de Govern.
  
d) Presentar en les assemblees generals propostes que s'han d'incloure en l'orde del dia.
  
e) Informar l'Assemblea General dels treballs realitzats.
  
Capítol III
  
Procediment per a l'elecció
  
Dels membres de la junta de govern
  
Article 28. Condicions d'elegibilitat
  
1. Els càrrecs de la Junta de Govern es proveiran mitjançant elecció en què podran participar tots els col·legiats que es troben al corrent del pagament de les quotes col·legials i no hagen sigut sancionats per infracció molt greu o condemnats per sentència ferma a la pena d'inhabilitació, mentre dure el temps del seu compliment.
  
2. Per a tots els càrrecs s'exigirà als candidats:
  
a) Un mínim de sis mesos de col·legiació.
  
b) La presentació del seu currriculum vitae, sense que este siga un requisit excloent.
  
3. En cap cas no podrà un mateix candidat presentar-se per a dos càrrecs de la Junta de Govern.
  
4. La duració del mandat de tots els càrrecs de la Junta de Govern serà de quatre anys amb dret a la reelecció.
  
Article 29. Electors
  
1. Tindran dret a vot, secret i directe, per a l'elecció dels càrrecs de la Junta de Govern tots els col·legiats incorporats al respectiu Col·legi, almenys, un mes abans de la convocatòria de les eleccions, que estiguen al corrent del pagament de les quotes, sempre que no es troben sotmesos en prohibició legal o estatutària.
  
2. El vot podrà ser emés personalment o per correu certificat, en els termes assenyalats en els presents Estatuts.
  
Article 30. Procediment electoral
  
1. La convocatòria de les eleccions haurà de ser anunciada per la Junta de Govern amb un mes d'antelació, com a mínim, a la data de celebració d'estes.
  
2. La Junta de Govern, almenys vint dies abans de la data de celebració d'aquelles, farà pública la llista definitiva de col·legiats amb dret a vot a la Secretaria del Col·legi. Dita llista romandrà en el mencionat tauler d'anuncis del Col·legi fins a la finalització del procés electoral.
  
Els col·legiats que desitgen reclamar sobre el citat llistat podran fer-ho durant els tres dies hàbils següents al de la seua exposició en el mencionat tauler d'anuncis. Les reclamacions hauran de formular-se per escrit davant de la Junta de Govern, la qual resoldrà estes en el termini de tres dies hàbils, una vegada finalitzat el termini de formalització de reclamacions.
  
3. Els col·legiats que desitgen presentar-se a l'elecció hauran de presentar la seua candidatura per escrit al president del corresponent Col·legi amb una antelació mínima de quinze dies a la seua celebració. En els cinc dies següents d'acabat este termini, la Junta de Govern farà pública la llista de candidats, i s'obrirà un termini de cinc dies per a formular reclamacions contra esta. Les reclamacions hauran de ser resoltes per la Junta de Govern dins dels tres dies següents a l'expiració del citat termini.
  
4. Els col·legiats que ho desitgen podran agrupar-se i constituir candidatura completa, integrada per tants candidats com càrrecs hagen de ser elegits, i el col·legiat que l'encapçale haurà de fer la comunicació oportuna al president del seu corresponent Col·legi, seguint el procediment establit en l'apartat anterior.
  
5. La mesa electoral estarà integrada per un president, dos vocals i un secretari, que tindran designats els seus respectius suplents, nomenats per la Junta de Govern entre col·legiats que no es presenten com a candidats a l'elecció.
  
La mesa es constituirà el dia fixat per a les eleccions en els locals i hora que en la convocatòria electoral es determine.
  
6. Els candidats podran designar interventors, en nombre no superior a dos en candidatura completa i un per candidatura individual. Els candidats comunicaran a la Junta de Govern la designació dels interventors de mesa amb una antelació mínima de vint-i-quatre hores abans del dia assenyalat per a l'inici de la votació.
  
Els interventors podran assistir a tot el procés de votació i escrutini, i formular les reclamacions que estimen convenients i que seran resoltes pel president de la mesa electoral i incloses en l'acta pel secretari.
  
7. Els col·legiats votaran utilitzant exclusivament una papereta que entregaran, prèvia identificació, al president perquè en la seua presència la deposite en l'urna. El secretari de la mesa haurà de consignar en la llista de col·legiats electors aquells que vagen depositant el seu vot.
  
8. Els col·legiats que no voten personalment podran fer-ho per correu certificat, i enviar la papereta, en sobre tancat, al president de la mesa electoral. Este sobre anirà inclòs dins d'un altre, també tancat, en què:
  
a) Conste clarament el remitent.
  
b) S'adjuntarà una fotocòpia del document nacional d'identitat.
  
c) Es remetrà a la Secretaria de la Junta de Govern, dirigit al president de la mesa.
  
Dits vots hauran d'arribar a la mesa electoral amb anterioritat a l'hora assenyalada per al tancament de la votació, que hauran de ser arreplegats pel president de la mesa.
  
9. Acabada la votació es procedirà a l'escrutini de tots els vots, que serà públic, i es comptabilitzaran els vots obtinguts per cada candidat. Es consideraran nuls tots els vots recaiguts en persones que no figuren com a candidats en les llistes, així com aquelles paperetes que continguen ratllades, frases o expressions distintes del nom i càrrec del candidat.
  
10. Els candidats que hagen obtingut nombre més gran de vots seran elegits per al respectiu càrrec a què es presenten en candidatura individual o completa. En cas d'empat, s'elegirà el candidat que porte més temps d'exercici professional en el Col·legi.
  
11. Efectuat l'escrutini dels vots en les 24 hores següents els candidats podran efectuar les reclamacions que consideren oportunes. La Junta de Govern resoldrà en el termini màxim de les 48 hores següents les reclamacions formulades. Si a la vista de les impugnacions presentades, la Junta resol anul·lar l'elecció, ho comunicarà al Consell General i, si és procedent, al respectiu Consell Autonòmic de Col·legis, i procedirà a convocar noves eleccions en el termini màxim d'un mes. En este cas, la Junta de Govern continuarà en funcions fins que siguen proclamats els càrrecs de la nova Junta elegida.
  
Si no s'hagueren presentat reclamacions o resoltes estes sense que concórreguen causes de nul·litat, es procediria a la proclamació dels candidats elegits.
  
12. Els membres electes de la Junta de Govern hauran de prendre possessió dels seus càrrecs en el termini màxim de quinze dies des de la seua proclamació. Haurà de comunicar-se al Consell General i, si és procedent, al corresponent Consell Autònomic de Col·legis, la nova Junta resultant.
  
Article 31. Cessament
  
1. Els membres de la Junta de Govern cessaran en els següents supòsits:
  
a) Acabament del mandat.
  
b) Renúncia escrita de l'interessat.
  
c) Pèrdua de les condicions d'elegibilitat a què es referix l'article 28.
  
d) Condemna per sentència ferma que comporte inhabilitació per a l'exercici de càrrecs públics.
  
e) Sanció disciplinària per falta molt greu.
  
f) Moció de censura.
  
2. Si per qualsevol causa, cessen en el seu càrrec un nombre de membres tal que no es garantix el quòrum necessari per a la presa d'acords, es convocaran eleccions per a cobrir les vacants que es produïsquen, conforme al procediment general d'elecció establit en els presents Estatuts.
  
Capítol IV
  
Moció de censura
  
Article 32. Moció de censura
  
1. L'Assemblea General podrà exigir responsabilitat de la Junta de Govern i del president mitjançant l'adopció, per majoria absoluta, d'un vot de censura.
  
2. La moció de censura haurà de ser proposada per escrit i, almenys, pel vint-i-cinc per cent dels membres que componen l'Assemblea General, i expressar clarament les raons en què es fonamenta.
  
3. Si la moció de censura resulta aprovada per l'Assemblea General, esta designarà una Junta de Govern provisional que convocarà noves eleccions en el termini d'un mes. Si la moció de censura no és aprovada, els seus signataris no podran presentar una altra fins transcorreguts sis mesos des d'esta.
  
TÍTOL V
  
Règim econòmic i financer
  
Article 33. Capacitat patrimonial
  
El Col·legi Oficial de Diplomats en Treball Social i Assistents Socials d'Alacant posseïx plena capacitat patrimonial per al compliment dels seus fins i plena autonomia per a la gestió i administració dels seus béns, sense perjuí de la necessària contribució al sosteniment del Consell General i, si és procedent, del corresponent Consell Autonòmic de Col·legis.
  
Article 34. Recursos econòmics ordinaris
  
Constituïxen recursos ordinaris del Col·legi Oficial de Diplomats en Treball Social i Assistents Socials d'Alacant:
  
a) Les quotes d'inscripció en el Col·legi que satisfacen els col·legiats i, si és procedent, les quotes d'habilitació que estiguen obligats a satisfer al Col·legi en la demarcació de les quals exerciran ocasionalment els col·legiats incorporats a col·legis situats en territoris diferents.
  
b) Les quotes ordinàries i extraordinàries que fixe l'Assemblea General del Col·legi a proposta de la Junta de Govern.
  
c) El percentatge que, sobre els seus honoraris, corresponga meritar als col·legiats respecte d'aquells treballs professionals que siguen objecte de supervisió o visat pel Col·legi.
  
d) Els ingressos que el Col·legi puga obtindre per venda de publicacions, impresos, subscripcions i expedició de certificats, així com per realització de dictàmens, funcions d'assessorament i semblants que li siguen sol·licitats.
  
e) Els rendiments de qualsevol naturalesa que produïsquen els béns i drets que integren el patrimoni del Col·legi, així com els que produïsquen les activitats de tota classe que este desenvolupe.
  
Article 35. Recursos econòmics extraordinaris
  
Constituïxen recursos extraordinaris del Col·legi de Diplomats en Treball Social i Assistents Socials d'Alacant:
  
a) Les subvencions, donatius o qualsevol classe d'ajudes que els siguen concedides per les administracions públiques, entitats públiques i privades, i pels particulars.
  
b) Els béns i drets de tota classe que per herència, donació o qualsevol altre títol passen a formar part dels seus patrimonis.
  
c) Les quantitats que per qualsevol concepte no especificat els corresponga percebre.
  
TÍTOL VI
  
Règim de distincions i premis
  
Article 36
  
1. Els col·legiats podran ser distingits o premiats mitjançant Acord de l'Assemblea General del Col·legi, a proposta de la seua Junta de Govern o a iniciativa del deu per cent dels col·legiats
  
2. Tals distincions o premis es faran constar en l'expedient personal del col·legiat i podran ser de la següent naturalesa:
  
a) Felicitacions i mencions honorífiques.
  
b) Proposta a l'administració pública per a la concessió de condecoracions o qualsevol altre tipus d'honors.
  
c) Publicació a càrrec dels fons del Col·legi d'aquells treballs de destacat valor professional.
  
d) Aquells altres de tipus econòmic o d'una altra índole que la Junta de Govern estime i les disponibilitats econòmiques permeten.
  
TÍTOLVII
  
Règim disciplinari
  
Capítol I
  
Tipificació d'infraccions i sancions
  
Article 37. Potestat disciplinària
  
1. Correspon a la Junta de Govern l'exercici de la potestat disciplinària sobre els col·legiats.
  
2. Correspon a la Junta de Govern del Consell Autonòmic competent l'exercici de la potestat disciplinària sobre els membres de la Junta de Govern del Col·legi Oficial.
  
En cas de no haver constituït el Consell Autonòmic o quan este no tinga assignada la facultat disciplinària per norma legal o estatutària, correspon al Consell General de Col·legis de Diplomats en Treball Social i Assistents Socials l'exercici de la potestat disciplinaria sobre els membres de la Junta de Govern del Col·legi.
  
Article 38. Infraccions
  
1. Seran dignes de sanció totes les accions i omissions en què incórreguen els membres del Col·legi en l'exercici professional que es troben tipificades com a falta en els presents Estatuts.
  
2. Les infraccions es classifiquen en lleus, greus i molt greus.
  
A) Són infraccions lleus:
  
a) La negligència en el compliment dels deures professionals i de les obligacions col·legials.
  
b) La falta de respecte cap a altres col·legiats.
  
B) Són infraccions greus:
  
a) L'incompliment reiterat de l'obligació de pagament de les quotes col·legials, sempre que siga requerit per a això.
  
b) L'incompliment reiterat de l'obligació de pagament del percentatge que sobre els honoraris professionals corresponga, si és procedent, ingressar en el respectiu Col·legi.
  
c) L'incompliment reiterat de la disciplina col·legial.
  
d) L'exercici de treballs professionals que hagen sigut encomanats a altres companys sense obtindre prèviament el seu permís.
  
e) El menyspreu greu, la injúria i les agressions a altres col·legiats.
  
f) L'incompliment dels acords adoptats pels òrgans de govern del Col·legi o pels del respectiu Consell Autonòmic o pel Consell General de Col·legis.
  
g) La reincidència de faltes lleus. A l'efecte s'entendrà per reincidència la comesa de més de dues faltes en un període de tres mesos consecutius.
  
C) Són infraccions molt greus:
  
a) La comesa de delictes en qualsevol grau de participació com a conseqüència de l'exercici de la professió.
  
b) Atemptar contra la dignitat o l'honor d'altres professionals.
  
c) L'incompliment de les obligacions deontològiques i deures professionals establits per norma legal o estatutària.
  
d) L'encobriment de l'intrusisme professional.
  
e) La reincidència de faltes greus. A l'efecte s'entendrà per reincidència la comesa de més de dues faltes greus en el període d'un any.
  
Article 39. Sancions
  
1. La comesa dels actes tipificats en l'article anterior podrà determinar la imposició de les següents sancions:
  
A) Per a les infraccions lleus:
  
a) Advertència per escrit.
  
b) Amonestació privada.
  
B) Per a les infraccions greus:
  
a) Amonestació pública.
  
b) Suspensió d'exercici professional per període màxim de sis mesos.
  
c) Privació temporal del dret a exercir càrrecs corporatius per període màxim d'un any.
  
C) Per a les infraccions molt greus:
  
a) Suspensió de la condició de col·legiat per període màxim de dos anys.
  
b) Expulsió del Col·legi
  
2. En tot cas, haurà d'atendre's al principi de proporcionalitat entre la infracció comesa i la sanció a imposar.
  
Article 40. Prescripció
  
1. Les infraccions lleus prescriuran als sis mesos; les greus, als dos anys, i les molt greus, als tres anys, a comptar des del dia en què es van produir els fets que les van motivar.
  
Interromprà la prescripció la iniciació, amb coneixement de l'interessat, del procediment sancionador, i es reprendrà el còmput del termini de prescripció si l'expedient sancionador estiguera paralitzat durant més d'un mes per causa no imputable al presumpte responsable.
  
2. Les sancions imposades per infraccions lleus prescriuran a l'any; les imposades per infraccions greus, als dos anys, i les imposades per faltes molt greus, als tres anys, a comptar des de l'endemà a aquell en què adquirisca fermesa la resolució per la qual s'imposa la sanció.
  
Interromprà la prescripció la iniciació, amb coneixement de l'interessat, del procediment d'execució, i tornarà a transcórrer el termini si aquell està paralitzat durant més d'un mes per causa no imputable a l'infractor.
  
Capítol II
  
Procediment sancionador
  
Article 41. Actuacions prèvies i expedient sancionador
  
1. Amb anterioritat a la iniciació del procediment sancionador, es podran realitzar actuacions prèvies a fi de determinar amb caràcter preliminar si concorren circumstàncies que justifiquen tal iniciació. En especial, estes actuacions s'orientaran a determinar, amb la major precisió possible, els fets susceptibles de motivar la incoació del procediment, la identificació de la persona o persones que pogueren resultar responsables i les circumstàncies rellevants que concórreguen en els uns i els altres.
  
2. Per a la imposició de sancions greus i molt greus serà preceptiva l'obertura d'expedient sancionador, amb esta finalitat el president del Col·legi designarà, previ acord de la Junta de Govern, un instructor, i dit nomenament podrà recaure en qualsevol col·legiat.
  
3. L'obertura de l'expedient, que contindrà una relació succinta dels fets constitutius de la infracció i de les sancions que pogueren ser objecte d'aplicació, haurà de comunicar-se fefaentment a l'interessat, a fi que evacue el corresponent plec de descàrrec en el termini de cinc dies naturals des de la seua notificació, que efectue les al·legacions que estime pertinents i aporte i propose quantes proves estime necessàries. En qualsevol cas, la no-formulació de dit plec no impedirà la ulterior tramitació de l'expedient.
  
Als efectes de donar compliment al contingut del present apartat, s'estarà als terminis establits en la normativa vigent en cada moment.
  
4. Practicades, si és procedent, les proves proposades per l'interessat i les que d'ofici haja sol·licitat l'instructor, este elevarà proposta de resolució a la Junta de Govern, a fi que dicte l'oportuna resolució en el termini màxim de vint dies.
  
5. La imposició de les sancions d'advertència i amonestació privada no requeriran obertura d'expedient sancionador, i hauran de ser imposades per la Junta de Govern prèvia audiència de l'interessat.
  
Article 42. Resolució de l'expedient
  
1. La resolució de la Junta de Govern, que serà motivada i no podrà referir-se a fets distints dels que van servir de base al plec de càrrecs i a la proposta de resolució, haurà de comunicar-se per escrit i fefaentment a l'interessat.
  
En l'adopció de dita resolució no podran intervindre l'instructor i quantes altres persones hagen actuat en l'expedient.
  
2. Contra la resolució que pose fi a l'expedient, l'interessat podrà interposar recurs potestatiu de reposició per a aquells actes que esgoten la via administrativa o recurs d'alçada per als que no l'esgoten, davant del Consell Valencià de Col·legis de Diplomats en Treball Social i Assistents Socials, d'acord amb el que disposa la Llei 6/1997, de 4 de desembre de la Generalitat Valenciana, o, si és procedent, davant del Consell General de Col·legis de Diplomats en Treball Social i Assistents Socials.
  
3. Esgotats els recursos corporatius, l'interessat podrà recórrer davant de la jurisdicció contenciosa administrativa.
  
TÍTOL VIII
  
Règim jurídic dels actes col·legials
  
Article 43. Eficàcia dels actes i acords
  
1. Els actes i acords de l'Assemblea General i de la Junta de Govern són immediatament executius, llevat que s'hi establisca el contrari.
  
2. No obstant això, l'eficàcia de dits actes i acords quedarà demorada quan així ho exigisca el seu contingut o es trobe supeditada a la seua notificació.
  
Article 44. Llibres d'actes
  
El Col·legi estarà obligat a portar, com a mínim, dos llibres d'actes, autoritzats per les firmes del president i del secretari, en què constaran els actes i acords de l'Assemblea General i els de la Junta de Govern.
  
Article 45. Nul·litat de ple dret
  
Seran nuls de ple dret els actes col·legials en què concórrega algun dels següents supòsits:
  
a) Els que lesionen el contingut essencial dels drets i llibertats susceptibles d'empara constitucional.
  
b) Els dictats per òrgan manifestament incompetent.
  
c) Els que tinguen un contingut impossible.
  
d) Els que siguen constitutius d'infracció penal o es dicten com a conseqüència d'esta.
  
e) Els dictats prescindint totalment i absolutament del procediment legalment establit o de les normes que contenen les regles essencials per a la formació de la voluntat dels òrgans col·legiats.
  
f) Els actes expressos o presumptes contraris a l'ordenament jurídic pels quals s'adquirixen facultats o drets quan es manque dels requisits essencials per a la seua adquisició.
  
Article 46. Anul·labilitat
  
1. Seran anul·lables aquells actes col·legials que incórreguen en qualsevol infracció de l'ordenament jurídic, inclús la desviació de poder.
  
2. No obstant això, el defecte de forma només determinarà l'anul·labilitat quan l'acte manque dels requisits formals indispensables per a aconseguir el seu fi o done lloc a indefensió dels interessats.
  
3. La realització d'actes fora de temps establit per a ells, només implicarà la seua anul·labilitat quan l'impose la naturalesa del termini.
  
Article 47. Recursos administratius i jurisdiccionals
  
1. Contra les resolucions expresses o tàcites del Col·legi podrà interposar-se recurs de reposició, si s'esgota la via administrativa, o recurs d'alçada quan no s'esgote, en els termes i terminis previstos en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, davant del Consell General, quan així ho preveja la corresponent normativa autonòmica davant de l'absència de Consell Autonòmic de Col·legis o òrgan competent segons les normes autonòmiques corresponents.
  
2. Les resolucions dels consells autonòmics de Col·legis i, si és procedent, del Consell General que resolguen els recursos ordinaris, posen fi a la via administrativa i es poden recórrer davant de la jurisdicció contenciosa administrativa.
  
Article 48. Legitimació
  
Estan legitimats per a recórrer els actes col·legials:
  
a) Quan es tracte d'actes o acords amb efectes jurídics individualitzats, els titulars d'un dret subjectiu o d'un interés legítim.
  
b) Quan es tracte d'actes o acords que afecten una pluralitat indeterminada de col·legiats o al Col·legi en si mateix, qualsevol col·legiat pertanyent al Col·legi que els va adoptar.
  
TÍTOL IX
  
Fusió, absorció, segregació i dissolució del col·legi
  
Article 49. Fusió, absorció i segregació
  
1. La modificació de l'àmbit territorial del Col·legi per la unió o fusió de dos o més col·legis de Diplomats en Treball Social i Assistents Socials, així com l'absorció per un d'ells d'altres preexistents, sempre que l'àmbit territorial resultant no sobrepasse el de la Comunitat Valenciana, serà acordada pel Col·legi d'Alacant de conformitat amb el que disposen els seus Estatuts.
  
Dit acord haurà de tindre l'aprovació, mitjançant Decret, del Govern Valencià, previ informe del Consell General del Consell General de Col·legis Oficials de Diplomats en Treball Social i Assistents Socials i del Consell Valencià de Col·legis de Diplomats en Treball Social i Assistents Socials, conforme a la Llei 6/1997, de 4 de desembre, de la Generalitat Valenciana.
  
2. La modificació de l'àmbit territorial del Col·legi per la unió o fusió de dos o més de distinta professió, serà realitzada per Llei de la Generalitat Valenciana, previ informe del Consell General del Consell General de Col·legis Oficials de Diplomats en Treball Social i Assistents Socials i del Consell Valencià de Col·legis de Diplomats en Treball Social i Assistents Socials, conforme a la Llei 6/1997, de 4 de desembre, de la Generalitat Valenciana.
  
3. La modificació de l'àmbit territorial del Col·legi per segregació serà acordada pel Col·legi d'Alacant de conformitat amb el que disposen els seus Estatuts.
  
Dit acord haurà de tindre l'aprovació, per mitjà de decret, del Govern Valencià, previ informe del Consell General del Consell General de Col·legis Oficials de diplomats en Treball Social i Assistents Socials i del Consell Valencià de Col·legis de Diplomats en Treball Social i Assistents Socials, conforme a la Llei 6/1997, de 4 de desembre, de la Generalitat Valenciana.
  
4. La modificació de l'àmbit territorial del Col·legi d'Alacant, que per fusió, absorció o segregació, requerirà la seua aprovació mitjançant Reial Decret quan afecte col·legis situats en diferents comunitats autònomes. En estos supòsits, amb caràcter previ, la modificació haurà de votar-se favorablement en assemblea general extraordinària.
  
Article 50. Dissolució
  
1. El Col·legi podrà dissoldre's quan ho acorden les tres quartes parts dels col·legiats per votació directa en assemblea general extraordinària convocada especialment per a este objecte.
  
Dita dissolució haurà de ser aprovada per llei de la Generalitat Valenciana, previ informe del Consell General del Consell General de Col·legis Oficials de Diplomats en Treball Social i Assistents Socials i del Consell Valencià de Col·legis de Diplomats en Treball Social i Assistents Socials.
  
2. En este cas, i en aquells altres que per causa distinta a la voluntat del Col·legi siga dissolt, el Consell General de Col·legis acordarà el nomenament de liquidadors amb indicació de nombre i facultats perquè una vegada satisfetes totes les obligacions donen al sobrant la destinació corresponent.
  
DISPOSICIÓ FINAL
  
La present modificació d'Estatuts començarà a regir per als col·legiats des del moment en què siga aprovada per l'Assemblea General. No obstant això, no entraran en vigor davant de tercers o per a qualsevol actuació del Col·legi amb repercussió externa fins a la seua inscripció en el Registre Valencià de Col·legis Professionals i la publicació en el Diari Oficial de la Generalitat Valenciana, d'acord amb el que establix la Llei 6/1997, de 4 de desembre, de la Generalitat Valenciana.